เปิดอี-วอลเล็ตเชื่อมพร้อมเพย์
ธปท.เปิดให้บริการอี-วอลเล็ตเชื่อมโยงกับระบบพร้อมเพย์ เริ่ม 15 ก.ย.นี้
16 ก.ย. 2560

ธปท.เปิดให้บริการอี-วอลเล็ตเชื่อมโยงกับระบบพร้อมเพย์ เริ่ม 15 ก.ย.นี้
น.ส.สิริธิดา พนมวัน ณ อยุธยา ผู้ช่วยผู้ว่าการ สายนโยบายระบบการชำระเงินและเทคโนโลยีทางการเงิน ธนาคารแห่งประเทศไทย (ธปท.) เปิดเผยว่า ธปท.ได้ร่วมกับสมาคมธนาคารไทย ผู้ให้บริการเงินอิเล็กทรอนิกส์ อี-วอลเล็ต (e-Wallet ) หรือ อี-มันนี่ ( e-Money) ได้พัฒนาบริการเชื่อมโยงอี-วอลเล็ตกับระบบพร้อมเพย์ ซึ่งเปิดให้บริการได้ในวันที่ 15 ก.ย. 2560
ทั้งนี้ ระบบดังกล่าวจะเพิ่มความสะดวกในการโอนเงินหรือเติมเงินระหว่างบัญชีเงินฝากธนาคารกับอี-วอลเล็ตของผู้ให้บริการที่ไม่ใช่ธนาคาร (นันแบงก์) สามารถตัดเงินในบัญชีที่ผูกพร้อมเพย์นำมาใช้จ่ายผ่านอี-วอลเล็ต และอี-มันนี่ได้เลย เป็นการเพิ่มทางเลือกให้ประชาชนใช้จ่ายได้สะดวก รวดเร็วขึ้น ลดการใช้เงินสดในอนาคต นำไปสู่การผลักดันประเทศไทยเข้าสู่สังคมการชำระเงินทางอิเล็กทรอนิกส์
สำหรับธนาคารที่เข้าร่วมให้บริการเชื่อมโยงอี-วอลเล็ต กับระบบพร้อมเพย์ มีธนาคารเข้าร่วม 10 แห่ง และผู้ให้บริการอี-วอลเล็ต ที่เป็นนันแบงก์ 2 แห่ง เริ่มต้นให้บริการก่อน และต่อไปผู้ให้บริการอื่นๆ จะทยอยเปิดให้บริการตามความพร้อม